Mir hend e  5-Tagestour buechet, wo ues vo Sorata uf Rurrenabaque in Dschungel bracht het. Die erste 2 Taeg sind mir mitem Bike gfahre und denn ufem Boot 3 Taeg wieter ufem Rio Beni.  Mir sind z erst 4 Taeg in Sorata gwielet (2700m.ue.M.). Eigentlich heti dae Roli da na woelle go bike, es git anschienend gueti und aspruchsvolli Singletrails. Leider isch er immer na gschwaecht gsi vo sinere Parasitebehandlig  und so het er druf muesse verzichte... Sorata isch aber es ruhigs und entspannts Doerfli mitte ide Berge und so hend mir es paar ruhige Taeg verbracht, sind go spaziere, hend glese und die herrlichi Sunne gnosse:-)    Grad richtig uf dae Tourbeginn ischs au am Roli besser gange! Mir sind am Morge inere Gruppe vo 11 Persone vo Sorata mitem Jeep uf 4700m.ue.M ufe gfahre! Ich han zum erste Mal d Hoechi gmerkt, han Chopfweh und Schwindel gha und ganz schwabligi Bei   . Denn hani denkt, zum Glueck gahts ja abe mitem Bike, han aber nanig gahnt, dass dae Einsteig grad so schwierig isch... Ja, mit vollgfederete Downhillbike sind mir los gfahre, mega steil und steinig isch dae Afang gsi, han  kaempft, zeme mit 3 andere Girls, und dae Roli isch natuerlich scho ueber alli Stei durab gflitzt und het e riese Freud gha:-) Endlich wieder mal bike!  D Aussicht uf Berge, chlini Bergdoerfli, Goldmine und spaeter id Schlucht isch traumhaft gsi, und mir hend s schoenste Wetter gha! Am Abig het dae ersti Biketag uf 1100 m.ue.M. geendet, mir sind also 3600 Meter s Loch ab gfahre, WOW:-)    Dae 2. Tag ufem Bike isch achli meh Crosscountry gsi. Mir hend au mal muesse ufe fahre, hend Baech ueberquert  und sind dur dae Schlamm gstramplet. Das het viellicht Spass gmacht:-) D Naturholperstrass isch am Wald entlang gange, und s Klima isch heiss und feucht gsi. Es het unterwegs ade Haeng viel Cocafelder und Goldmine gha. Anschienend gits i dere Region reichlich Gold und so sind vieli da ane cho und d Doerfer sind groesser und groesser worde. In Mapiri, das Dorf wo mir di 2. Nacht verbracht hend sind mir herzlich begruesst worde. Ueberall sind d Chind z springe cho, hend ues gruefe und zuegwinkt:-) Eis Chind  isch id Mitte vo dae Strasse gstande und het jedem vo uesere Gruppe d Hand abgklatscht und het e uu Freud gha:-) Richtig laessig..   .  S Dorfbild und d Atmosphaere het sich fest  veraenderet im Verglich zum Altiplano. D Luet sind offner und sind moderner kleidet, d Huusdaecher sind us Stroh und d Hueser teilweis uf Stelze. Faszinierend, die verschiedene Lebenswiese i eim Land!    Am naechste Morge hend mir ufem Boot Platz gna und es isch e interessanti Fahrt gsi. Rundume isches gruen und am Flussufer lebed verschiedeni Familie i bescheidne Verhaeltnis. Sie hend entweder Strohhueser oder eifach nume e Blache zum drunter liege. Mir fahred au a unzaehlige chline Goldmine  verbi, alli ganz eifach iegrichtet mit Werkzeug, wo i vielne Laender laegst im Museum stoend. In Neuseeland zum Beispiel hend mir e Goldmine bsuecht, wo 100 Jahr alt aber moderner isch, als das, wo mir da gseh hend. D Mensche stoend im Fluss zum d Stei usehole und versuechet denn s Gold usezwaesche. Es het wohl au Persone, wo ihres Glueck fuer sich versuechet und chum irgend es Instrument hend fuerd Goldsuechi. S Land da ghoert dae Regierig. Verschiedeni Cooperativas hend das Land gmietet und ihri Goldmine  iegrichtet. En Teil vom Ertrag muends jeweils dae Regierig abgeh.  D Fahrt selber erinneret ues fest ad Mekongfahrt in Laos, aehnlichi Landschaft und aehnlich eifachi Lebensbedingige vo dae Luet.    Am Abig tuend mir campiere, direkt am Fluss, abgschiede vo jeglicher Zivilisation, herrlich! Mir hoeckled zaeme am Feuer und lausched dae verschiedene Gruesch vo dae Tier zue. Dae Roli kaempft nach 3 Taeg Pause vo sine Mageproblem mit neue Mageproblem und chan das ganze gar noed gnuesse...    Mir unternehmed waehrend dem Bootstrip mehreri Dschungelwanderige, einigi devo im Madidi NP. D Flora und Fauna isch wunderschoen und dae Wald urspruenglich und wild. Tier gsehnd mir chum, die verstecked  sich guet im Wald. Mir choend es paar Mal go bade im Bach oder unter em Wasserfall. (Die verschiedene Pflanze und Baeum sind bi dae Foeteli selber na gnauer erklaert)    Die letscht Nacht campiered mir am Strand am Fluss, wo voll isch mit Sandfluege. Die sind viellicht aggressiv und steched ues ziemlich viel, bis endlich goend go schlafe...Am Morge muend mir deswege frueh ufstah, dass mir weg sind, bevor die wieder verwached!    Am 5. Tag erreiched mir Rurrenabaque. Die Tour isch wunderschoen gsi, mir hend komplett verschiedeni Landschafte gseh, e Veraenderig vom Lebe vo dae Einheimische beobachtet und hend ues achli Schrittweise choene ad Klimaveraenderig gwoehne. Bolivie isch wuerklich vielfaeltig!